Title: Slovenská republika je štátom, v ktorom sa zatiaľ domáci či medzinárodný terorizmus otvorene neprejavil
Author: viktoria
Last saved by: JUDr. Lefcik Jozef
Company: Ministerstvo vnútra

NEUTAJOVANÉ

Predkladacia správa

Slovenská republika je štátom, v ktorom sa zatiaľ domáci či medzinárodný terorizmus otvorene neprejavil. Tento stav však nemožno považovať za trvalý a problematike terorizmu treba neustále venovať patričnú pozornosť.
 Ministerstvo vnútra Slovenskej republiky v spolupráci s ďalšími orgány verejnej moci v tejto súvislosti v rokoch 2004-2005 vypracovalo Národný akčný plán boja proti terorizmu (ďalej len „NAP“), ktorý je komplexným programovým dokumentom.
Uznesením vlády č. 369/2006, ktorým bol NAP (REV 1) schválený, bola uložená okrem iných aj úloha C.4. – predložiť na rokovanie vlády správu o jeho plnení. Pri tejto príležitosti sa zároveň predkladá aj aktualizácia NAP - Národný akčný plán boja proti terorizmu (REV 2). 
Predkladaný materiál pozostáva z dvoch častí. Prvá časť obsahuje odpočet úloh vyplývajúcich z NAP (REV 1) spolu s uvedením zodpovedných subjektov a  vyhodnotenie ich plnenia v priebehu roku 2006. Druhú časť tvorí aktualizovaný/revidovaný NAP (REV 2). Táto revízia vychádza z revidovaného akčného plánu EÚ na boj proti terorizmu. Zároveň odzrkadľuje trendy smerovania boja proti terorizmu na medzinárodnej úrovni, príslušné dokumenty prijaté EÚ, OSN atď. Na základe vykonaných analýz a komparácie obsahuje        aj návrhy na implementáciu osvedčených foriem a metód uplatňovaných v boji proti terorizmu inými štátmi ako aj aktuálny vývoj v Slovenskej republike. Úlohy z neho vyplývajúce boli prispôsobené podmienkam Slovenskej republiky, pričom sa zohľadňovala reálnosť ich splnenia a ich rozmer, tak aby NAP (REV 2) nadobudol národný charakter. Zároveň doň boli pretransformované nesplnené alebo trvalé, prípadne dlhodobo plnené úlohy z NAP z predchádzajúcich období, pričom sa kládol dôraz na ich obsah.
Správa po prerokovaní v Bezpečnostnej rade Slovenskej republiky sa v súlade                s uznesením vlády Slovenskej republiky č. 369/2005  predkladá na rokovanie vlády Slovenskej republiky bez rozporov.